Die Ignatiusbriewe verteenwoordig een van die sleuteltekste vir die opkoms van martelaarskap in die Christendom in die tweede eeu n.C. Hierdie artikel wil vasstel of Ignatius bygedra het tot 'n "teologie van martelaarskap", en of hy bloot steun op vorige tradisies. Die outeur se argument, gebou op die ontleding van pragmatiek- en semantiekfasette, kom daarop neer dat Ignatius die martelaarskapsmotief gebruik om sy aanspraak op gesag onder sy geadresseerdes te versterk deur te verwys na 'n verstaan van martelaarskap waarvan die wortels op die Nuwe Testament teruggaan. Dit lyk onwaarskynlik dat die outeur van die briewe self 'n historiese martelaar was.